L’estat espanyol només va invertir un de cada deu euros d’obra pública a Catalunya l’any passat. La xifra és si fa no fa la meitat del que pertocaria tenint en compte la riquesa que genera el país, i també està molt per sota del que li tocaria per població. I és que si els catalans són un 16% de la població de l’estat, el govern espanyol només hi va dedicar el 10,3% dels diners.

Les xifres corresponen a la inversió real: és a dir, a les obres que sí que es van fer i no pas a les que es preveien inicialment.

S’ha invertit poc més de la meitat del que es va prometre

Segons les últimes xifres del Ministeri d’Hisenda, el govern espanyol va prometre i pressupostar més de 1.300 milions d’euros, però realment només en va invertir 757. Això és poc més de la meitat del que va prometre, cosa que situa Catalunya entre els territoris on la Moncloa va incomplir més.

Les xifres s’han sabut el dia que Quim Torra s’ha quedat completament sol davant els empresaris reunits a Sitges en les jornades del Cercle d’Economia. El president de la Generalitat i el lobby empresarial es van fer peticions encreuades. Torra els va demanar que facin costat a l’autodeterminació, mentre que el Cercle vol una gestió de Govern menys centrada en el conflicte polític.